Lotte Bundsgaard (S), 2004-03-23:
Der er ingen tvivl i vores sind: Børnene er de vigtigste medborgere i vores samfund.
Alle forældre og bedsteforældre ved det også.
Derfor skal vi gøre alt, hvad vi kan, for at sikre vores børn en god tilværelse.
Men hvad kræver et godt børneliv?
Det kræver først og fremmest den kærlighed og omsorg, som forældrene kan give, og som vi ikke kan lovgive os ud af.
Det gode børneliv kræver også, at rammerne om vores børns liv er i orden, at daginstitutionen er af høj kvalitet, at pædagogerne er godt uddannet, at der er rum og plads til børnenes udfoldelser.
Det kan vi lovgive om, og det område skal vi hele tiden følge.
Derudover kræver det gode børneliv, at forældrene har en økonomi, der gør, at de ikke er alt for pressede i hverdagen.
Det nytter ikke noget, at forældrene skal arbejde alt for meget for at betale børnenes daginstitutionsplads.
I dag er det desværre sådan, at det er blevet alt for dyrt at få børn passet i Danmark.
Priserne i daginstitutionerne er igennem de sidste år steget og steget og er nu nået til et uacceptabelt højt niveau.
Vi Socialdemokrater har derfor tidligere fremsat et forslag om, at det maksimalt må koste 1.000 kr. at få et barn passet i en daginstitution.
Uanset om vores børn er 1, 5 eller 10 år, skal vi ikke betale mere end 1.000 kr. om måneden for at få et barn passet.
Samtidig vil fripladsreglerne og søskenderabatten stadig gælde.
Vi mener nemlig noget med det, når vi siger, at det ikke skal være for dyrt at få passet børn i Danmark.
På den måde sikrer vi såvel forældrenes økonomi som deres frihed til at vælge, hvornår de vil starte med at arbejde igen efter barnets fødsel.
I dag skal vi så behandle et beslutningsforslag, der bestemt er et skridt i den rigtige retning.
SF foreslår nemlig, at forældrebetalingen sænkes fra 33 pct. til 30 pct. af omkostningerne, også i kommuner, hvor der er pasningsgaranti.
Det beslutningsforslag støtter vi.
Vi Socialdemokrater går nemlig hellere et lille skridt i den rigtige retning end bliver stående på stedet.
Det kræver dog, at forslaget bliver kombineret med en pasningsgaranti.
Hvis forslaget ikke bliver kombineret med børnepasningsgarantien, kan kommunerne blive presset.
Bl.a. på grund af den meget stramme økonomiske politik, regeringen fører over for kommunerne, kan de blive presset til at afskaffe børnepasningsgarantien.
Jeg er helt sikker på, at der nogle, der lige om lidt - vi har hørt Venstres ordfører starte med det - vil spørge om, hvorfor vi, da vi sad i regering, indførte mulighederne for, at kommunerne kunne opkræve 33 pct. af omkostningerne.
Det vil jeg meget gerne svare på.
Det gjorde vi, fordi det først og fremmest var vigtigt for os at få skabt langt flere daginstitutionspladser og få indført en pasningsgaranti i kommunerne.
Det var det første skridt.
Nu er vi meget tæt på en børnepasningsgaranti, der er stadig væk et stykke vej endnu, men det mener vi altså at vi skal lovgive om, og nu er vi nået så langt, at vi kan tage det næste skridt, og det næste skridt er altså at sige, at det maksimalt skal koste 1.000 kr. at få sit barn passet.
Men tilbage til beslutningsforslaget: Vi Socialdemokrater støtter beslutningsforslaget, hvis det ellers kombineres med lovgivning om pasningsgaranti.